CELEX: 32021D0354
Language: sk
Date: 2021-02-25 00:00:00
Title: Vykonávacie rozhodnutie Komisie (EÚ) 2021/354 z 25. februára 2021, ktorým sa odkladá dátum skončenia platnosti schválenia propikonazolu na použitie v biocídnych výrobkoch typu 8 (Text s významom pre EHP)

26.2.2021   
               
               
                  SK
               
               
                  Úradný vestník Európskej únie
               
               
                  L 68/219
               
            
         VYKONÁVACIE ROZHODNUTIE KOMISIE (EÚ) 2021/354
         z 25. februára 2021,
         ktorým sa odkladá dátum skončenia platnosti schválenia propikonazolu na použitie v biocídnych výrobkoch typu 8
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 14 ods. 5,
         po porade so Stálym výborom pre biocídne výrobky,
         keďže:
         
                     (1)
                  
                  
                     Účinná látka propikonazol bola zaradená do prílohy I k smernici Európskeho parlamentu a Rady 98/8/ES (2) na použitie v biocídnych výrobkoch typu 8, a podľa článku 86 nariadenia (EÚ) č. 528/2012 sa preto považuje za schválenú podľa uvedeného nariadenia, ak sú splnené špecifikácie a podmienky stanovené v prílohe I k uvedenej smernici.
                  
               
                     (2)
                  
                  
                     V súlade s článkom 13 ods. 1 nariadenia (EÚ) č. 528/2012 bola 1. októbra 2018 predložená žiadosť o obnovenie platnosti schválenia propikonazolu.
                  
               
                     (3)
                  
                  
                     Fínsky hodnotiaci príslušný orgán 8. februára 2019 informoval Komisiu o svojom rozhodnutí podľa článku 14 ods. 1 nariadenia (EÚ) č. 528/2012, že je potrebné úplné hodnotenie žiadosti. Podľa článku 8 ods. 1 nariadenia (EÚ) č. 528/2012 je hodnotiaci príslušný orgán povinný vykonať úplné hodnotenie žiadosti do 365 dní od jej validácie. Hodnotiaci príslušný orgán v súlade s článkom 8 ods. 2 uvedeného nariadenia požiadal žiadateľa o poskytnutie dostatočných údajov na vykonanie hodnotenia.
                  
               
                     (4)
                  
                  
                     Keďže príslušný orgán vykonáva úplné hodnotenie žiadosti, Európska chemická agentúra (ďalej len „agentúra“) má v súlade s článkom 14 ods. 3 nariadenia (EÚ) č. 528/2012 do 270 dní od prijatia odporúčania hodnotiaceho príslušného orgánu vypracovať stanovisko k obnoveniu platnosti schválenia účinnej látky a predložiť ho Komisii.
                  
               
                     (5)
                  
                  
                     Keďže propikonazol je v súlade s nariadením Európskeho parlamentu a Rady (ES) č. 1272/2008 (3) klasifikovaný ako reprodukčne toxická látka kategórie 1B, a preto spĺňa kritérium vylúčenia stanovené v článku 5 ods. 1 písm. c) nariadenia (EÚ) č. 528/2012, je potrebné ďalšie preskúmanie s cieľom rozhodnúť, či je splnená aspoň jedna z podmienok článku 5 ods. 2 prvého pododseku nariadenia (EÚ) č. 528/2012, a či sa tak môže obnoviť platnosť schválenia propikonazolu.
                  
               
                     (6)
                  
                  
                     Dátum skončenia platnosti schválenia propikonazolu bol vykonávacím rozhodnutím Komisie (EÚ) 2020/27 (4) odložený na 31. marca 2021 s cieľom poskytnúť dostatok času na preskúmanie žiadosti. Toto preskúmanie ešte stále nie je ukončené a hodnotiaci príslušný orgán ešte nepredložil agentúre svoju hodnotiacu správu a závery svojho hodnotenia.
                  
               
                     (7)
                  
                  
                     Z dôvodov, na ktoré žiadateľ nemá vplyv, tak platnosť schválenia propikonazolu na použitie v biocídnych výrobkoch typu 8 pravdepodobne uplynie pred prijatím rozhodnutia o obnovení platnosti jeho schválenia. Preto je vhodné dátum skončenia platnosti schválenia propikonazolu na použitie v biocídnych výrobkoch typu 8 odložiť na obdobie postačujúce na preskúmanie žiadosti.
                  
               
                     (8)
                  
                  
                     Vzhľadom na obdobie potrebné na vypracovanie a predloženie stanoviska agentúrou, ako aj na obdobie nevyhnutné na preskúmanie, či je splnená aspoň jedna z podmienok článku 5 ods. 2 prvého pododseku nariadenia (EÚ) č. 528/2012, a či sa tak môže obnoviť platnosť schválenia propikonazolu, je vhodné odložiť dátum skončenia platnosti schválenia propikonazolu na 31. decembra 2022.
                  
               
                     (9)
                  
                  
                     Bez ohľadu na dátum skončenia platnosti schválenia sa propikonazol môže aj naďalej používať v biocídnych výrobkoch typu 8, ak sú splnené špecifikácie a podmienky stanovené v prílohe I k smernici 98/8/ES,
                  
               PRIJALA TOTO ROZHODNUTIE:
         
            Článok 1
            Dátum skončenia platnosti schválenia propikonazolu na použitie v biocídnych výrobkoch typu 8 sa odkladá na 31. decembra 2022.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 25. februára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 167, 27.6.2012, s. 1.
         
            (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
         
            (3)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).
         
            (4)  Vykonávacie rozhodnutie Komisie (EÚ) 2020/27 z 13. januára 2020, ktorým sa odkladá dátum skončenia platnosti schválenia propikonazolu na použitie v biocídnych výrobkoch typu 8 (Ú. v. EÚ L 8, 14.1.2020, s. 39).